google/wiki40b huggingface dataset:
Γκεβόργκ Γκαζαριάν

Πιούνικ

Ο Γκεβόργκ Γαζαριάν ξεκίνησε την καριέρα του στην Πιούνικ, με την οποία έκανε επίσημο ντεμπούτο το 2005 σε ηλικία 17. Το πρώτο του γκολ με την Πιούνικ το πέτυχε την επόμενη σεζόν εις βάρος της Σιράκ.
Η Πιούνικ τον παραχωρεί δανεικό το 2007 στην Μπάνατς. Ξεκίνησε ικανοποιητικά, διότι στο ντεμπούτο του, πέτυχε χατ τρικ. Η γενικότερη απόδοση ήταν καλή, πετυχαίνοντας 6 γκολ σε 11 αγώνες, κι αυτό είχε ως αποτέλεσμα την επιστροφή του στην Πιούνικ.
Ο Γαζαριάν έκανε πολύ καλές εμφανίσεις στην Πιούνκ -και κατέκτησε πολλούς τίτλους-, προκαλώντας το ενδιαφέρον της ουκρανικής ομάδας  Μεταλλούργκ Ντονέτσκ, η οποία και τον απέκτησε το 2011.

Μέταλουργκ Ντόνετσκ

Ο Γαζαριάν υπέγραψε το 2011  συμβόλαιό με την ουκρανική Μέταλουργκ Ντόνετσκ. Στην ουκρανική ομάδα μέτρησε 50 συμμετοχές και πέτυχε έξι γκολ. Το 2013 είχε πάει δανεικός στη ΦΚ Σαχτιόρ Καραγκαντί του Καζακστάν σημειώνοντας τρεις συμμετοχές.
Τη σεζόν 2013-2014 είχε 10 συμμετοχές με τη Σαχτιόρ, η οποία τερμάτισε στην έκτη θέση του πρωταθλήματος.

Ολυμπιακός Πειραιώς

Στις 12 Ιουλίου 2014, υπέγραψε διετές συμβόλαιο με τον Ολυμπιακό. Ο Γαζαριάν, το επίσημο ντεμπούτο του στο Ελληνικό Πρωτάθλημα, το έκανε σε έναν αγώνα με τη Νίκη Βόλου, στις 23 Αυγούστου του 2014, ως αλλαγή, το τελικό σκορ ήταν 3-1 υπέρ του Ολυμπιακού. Ενώ, ως βασικός ξεκίνησε (κάνοντας παράλληλα και ντεμπούτο στο Κύπελλο Ελλάδος) σε έναν αγώνα με την Παναχαϊκή, το τελικό σκορ ήταν 0-1 υπέρ του Ολυμπιακού. Στο Τσάμπιονς Λιγκ, δεν πήρε καθόλου χρόνο συμμετοχής, καθώς ο προπονητής του τον άφησε εκτός λίστας.
Στις 30 Ιανουαρίου 2015, η ΠΑΕ Ολυμπιακός ανακοίνωσε πως λήγει τη συνεργασία της, με τον Γαζαριαν.

Κέρκυρα

Στις 30 Ιανουαρίου 2015, μετά τη λήξη της συνεργασίας του με την ΠΑΕ Ολυμπιακός, ανακοινώθηκε η μεταγραφή του, από την Κέρκυρα, για 6 μήνες. Το ντεμπούτο του με τη φανέλα της Κέρκυρας το έκανε στις 8 Φεβρουαρίου 2015 κόντρα στον Πανιώνιο, ενώ το πρώτο του γκολ με την ομάδα της Κέρκυρας το πέτυχε 8 Μαρτίου 2015 κόντρα στον Παναιτωλικό, στο Αγρίνιο, γκολ που χάρισε και τη νίκη στην ομάδα του (0-1).

Διεθνής καριέρα

Ο Γαζαριάν πραγματοποίησε 6 εμφανίσεις και έβαλε 1 γκολ με την Κ19 της Αρμενίας και 18 ματς με 5 τέρματα στην Κ21. Το ντεμπούτο του με την Εθνική ανδρών το έκανε σε ηλικία 18 ετών 9 μηνών και 9 ημερών.
Με την Εθνική Ανδρών, έκανε το ντεμπούτο του στις 22 Αυγούστου 2007, εναντίον της Πορτογαλίας, για τα προκριματικά του Euro 2008, το τελικό σκορ ήταν 1-1.

Προσωπική ζωή

Ο Γαζαριάν με τη γυναίκα του συναντήθηκαν στο Σεβάν, ενώ απέκτησαν κι ένα γιο τον Δεκέμβριο του 2012.
Άγιος Μάρκος (Άρτα)

Δομή και τοποθεσία

Πρόκειται για μονόκλιτη ξυλόστεγη βασιλική, εξωτερικών διαστάσεων 5.75Χ10.60. Η αψίδα του ιερού της είναι ημιεξάγωνη. Είναι κτισμένη από μικρούς αργούς λίθους χωρίς πλήνθους. Στο εσωτερικό είναι διακοσμημένη με τοιχογραφίες διαταγμένες σε ζώνες: κάτω-κάτω ολόσωμοι άγιοι, στηθάρια με αγίους και πάνω-πάνω τα πάθη του Σωτήρος.
Στο νάρθηκα υπάρχουν απεικονισμένοι ο Χριστός ο οποίος ευλογεί, η Παναγία δεξιοκρατούσα τον Ιησού παιδί, και ο Ιωάννης ο Πρόδομος φτερωτός. Πάνω από την αψίδα της εισόδου υπάρχει κόγχη στην οποία εικονίζεται ο Άγιος Μάρκος μέχρι τα γόνατα και κάτω από αυτόν διαβάζουμε την επιγραφή, Δέσησις του δούλου του θεού Ιωάννου. 
Στον εξωτερικό τοίχο του ναού οι τοιχογραφίες έχουν φθαρεί σε μεγάλο βαθμό ώστε να φαίνονται μόνο οι βελονιές των σχεδίων τους.
Πάνω από τη βόρεια είσοδο διαβάζουμε την επιγραφή,Ηστορήθει ο θείος ούτος και πάνσεπτος ναός του αγίου ενδόξου πανευφήμου αποστόλου και ευαγγελιστού Μάρκου διά συνδρομής και δαπάνης των ευσεβών και ορθωδόξων Χριστηανών (sic) και ενορητών του αγίου οίκου τούτου αρχιερατεύοντος του πανιερωτάτου μητροπολίτυ Ναυπάκτου και Άρτης κυρίου[Μακαρίου εφημερεύο]οντος δε του ευλαβεστάτου εν ιερεύσιν παπά κυρ Στασινού του και συνδρομητού και επιστάτου αψπστ εν μηνί Ιουνίου ιε'( 
Ο ναός του Αγίου Μάρκου βρίσκεται στην ανατολική είσοδο της πόλης της Άρτας, στην γωνία των οδών Κρυστάλλη και Αγίου Μάρκου, δίπλα από το τμήμα των τειχών της Αρχαίας Αμβρακίας. Το 1962 με υπουργική απόφαση ο ναός ανακηρύχθηκε διατηρητέο μνημείο.

Ιστορία

Ο μητροπολίτης Άρτας Σεραφείμ Ξενόπουλος στο «Δοκίμιον Ιστορικόν περί Άρτης & Πρεβέζης» (εκδ.1884) μας πληροφορεί ότι ο ναός κατασκευάστηκε το 1770 επί αρχιερατείας του μητροπολίτη Ιακώβου με τη συνδρομή του ιερέα των Χαλκιάδων, παπά Στασινού, στα θεμέλια προγενέστερου ναού ο οποίος πυρπολήθηκε το 1692. Ο ναός υπήρξε Μετόχι της Ιεράς Μονής Μελάτων και ήταν ένα από τα 5 παρεκλλήσια του ναού του Αγίου Γεωργίου. Στο προάυλιο του ναού του Αγίου Μάρκου υπήρχε νεκροταφείο και ο ναός ήταν υπό την εποπτεία του ιερέα του Αγίου Γεωργίου.
Χριστόφορος Πανταζίδης

Βιογραφικά στοιχεία

Άσκησε το λειτούργημα του δικηγόρου.
Ασχολήθηκε με την πολιτική από πολύ νέος και εξελέγη για πρώτη φορά βουλευτής το 1923 ως ανεξάρτητος και επανεξελέγη το 1926 με το Κόμμα Φιλελευθέρων και το 1932 και 1933 με το ίδιο κόμμα. 
Μεταπολεμικά κατήλθε ξανά υποψήφιος με τους Φιλελεύθερους στις βουλευτικές εκλογές του 1950, απέτυχε όμως να εκλεγεί.
Πέθανε το 1954 και η κηδεία του έγινε στις 8 Ιανουαρίου στον ιερό ναό Φανερωμένης Χολαργού. Ήταν παντρεμένος με την Ελπινίκη Χ. Πανταζίδου και είχαν 1 γιο και 2 κόρες.
Πλούταρχος Εγκολφόπουλος

Βιογραφικά στοιχεία

Καταγόταν από τον Μώλο Φθιώτιδας. Υπήρξε ιδιοκτήτης σημαντικών εκτάσεων στην περιοχή της Λαμίας και του Μώλου. Εξελέγη βουλευτής Λοκρίδος στη θέση του αποβιώσαντος Γκίκα Μάστορη, ο οποίος είχε εκλεγεί βουλευτής στις εκλογές του 1905.
Ήταν παντρεμένος με την Αμαλία Περιβολιώτη, αδελφή του Κωνσταντίνου Περιβολιώτη και κόρη του δημάρχου Μώλου, Νικολάου Περιβολιώτη, και είχαν αποκτήσει παιδιά.
Αμπντούλ Χαμίντ

Πρώτα χρόνια και εκπαίδευση

Ο Χαμίντ γεννήθηκε στο χωριό Καμαλπούρ της επαρχίας Κισορεγκάν. Φοίτησε σε κρατικό κολέγιο του Κισορεγκάνι και αργότερα απέκτησε πτυχίο από το Νομικό Κολέγιο του Κέντρου (πανεπιστήμιο της Ντάκα). Εργάστηκε ως ασκούμενος δικηγόρος στο δικαστήριο του Κισορεγκάνι και διορίστηκε επανειλημμένα πρόεδρος του εκεί δικηγορικού συλλόγου.

Πολιτική καριέρα

Η πολιτική του καριέρα ξεκίνησε από τα φοιτητικά του χρόνια, οπότε έγινε αντιπρόεδρος του κυβερνητικού κολεγίου του Γκουρουνταγιάλ. Από το 1970 ως το 2009 εξελέγη συνολικά 7 φορές ως βουλευτής. Κατά την διακυβέρνηση από το Σύνδεσμο Αγουάμι το 1996, ο Χαμίντ ήταν αντιπρόεδρος του Κοινοβουλίου και το 2001 διορίστηκε αντιπρόεδρος του κόμματος της Αντιπολίτευσης στην Εθνοσυνέλευση. Το 2009 ανέλαβε πρόεδρος του Κοινοβουλίου.

Προεδρία

Ο Χαμίντ διορίστηκε υπηρεσιακός πρόεδρος στις 14 Μαρτίου 2013 όταν ακόμα ο πρόεδρος Ζιλούρ Ραχμάν νοσηλευόταν σε νοσοκομείο στη Σιγκαπούρη. Ο τελευταίος πέθανε 6 ημέρες μετά. Στις 22 Απριλίου 2013 ο Χαμίντ εξελέγη πρόεδρος από το Κοινοβούλιο, χωρίς αντίπαλο. Ορκίστηκε και ανέλαβε καθήκοντα στις 24 Απριλίου.
Στις 7 Φεβρουαρίου 2018 η Εκλογική Επιτροπή του Μπανγκλαντές ανακοίνωσε ότι ο πρόεδρος Χαμίντ δεν είχε αντίπαλο για την προεδρική εκλογή. Έτσι, επανεξελέγη πρόεδρος χωρίς αντίπαλο.

Προσωπική ζωή

Είναι παντρεμένος και έχει 3 γιους και 1 κόρη.
Αύγουστος Χάιζενμπεργκ

Βιογραφικά στοιχεία

Γεννήθηκε στην Όσναμπρικ (Osnabrück). Είναι ο πατέρας του φυσικού Βέρνερ Χάιζενμπεργκ και του χημικού Έρβιν Χάιζενμπεργκ. Σπούδασε Κλασική Φιλολογία στο Μάρμπουργκ, στη Λειψία και στο Μόναχο, κι έπειτα ονομάστηκε διδάκτωρ. Η προαγωγή ακολούθησε το 1894 στο Μόναχο. Κατά τα χρόνια 1898 και 1899 ταξίδεψε στην Ιταλία και την Ελλάδα. Τη χρονιά 1901 ακολούθησε η περιβολή του με αξίωμα Μεσαιωνικής και Νεοελληνικής Φιλολογίας στο Βίρτσμπουργκ, όπου δίδασκε από το 1908 ως επίτιμος καθηγητής. Το 1910 και μετά το θάνατο του Καρλ Κρουμπάχερ, έγινε καθηγητής βυζαντινολογίας στο Μόναχο.
Tachikawa Ki-74

Σχεδιασμός και ανάπτυξη

Παρόλο που ο σχεδιασμός του ξεκίνησε ήδη το 1939, ως ένα αναγνωριστικό αεροσκάφος μακράς ακτίνας δράσης ικανό να φτάσει στην δυτική πλευρά της Βαϊκάλης εάν απογειώνονταν από βάσεις στο Μαντσουκούο, το πρωτότυπο πέταξε για πρώτη φορά μόλις τον Μάρτιο του 1944. Το αρχικό πρωτότυπο προωθούνταν από δύο αστεροειδείς κινητήρες Mitsubishi Ha-211-I των 2.201 hp, ενώ τα επόμενα δύο από υπερτοφοδοτούμενους Mitsubishi Ha-211-I Ru. Επειδή οι κινητήρες αυτοί δεν είχαν τελειοποιηθεί ακόμα, τα δεκατρία αεροσκάφη προπαραγωγής που κατασκευάστηκαν διέθεταν τους λιγότερο ισχυρούς αλλά περισσότερο αξιόπιστους Mitsubishi Ha-104 Ru των 1.900 hp.

Επιχειρησιακή ιστορία

Τα Ki-74 δεν εντάχθηκαν σε υπηρεσία. Παρόλα αυτά οι Σύμμαχοι γνώριζαν την ύπαρξή του και του απέδωσαν ονομασία αναφοράς. Αρχικά καλούνταν Pat, αλλά η ονομασία άλλαξε σε Patsy αφού κατέστη σαφές πως επρόκειτο για βομβαρδιστικό και όχι μαχητικό.
Will You Be There

Νομικά θέματα

Το Will You Be There ήταν θέμα δύο αγωγών. Η πρώτη ήταν για παραβίαση πνευματικών δικαιωμάτων της ηχογράφησης της Cleveland Orchestra και η έλλειψη πιστώσεων προς τον Μπετόβεν για τη χρήση της συμφωνίας του στο πρελούδιο. Η αγωγή κατατέθηκε από την Cleveland Orchestra για 7 εκατομμύρια δολάρια και λύθηκε εκτός δικαστηρίου. Οι επόμενες κυκλοφορίες του Dangerous είχαν όλες τις πιστώσεις στο booklet του άλμπουμ. Η δεύτερη αγωγή ήταν ισχυρισμός λογοκλοπής από τον Αλμπάνο Καρρίσι, ο οποίος ισχυρίστηκε ότι το Will You Be There ήταν αντιγραφή του I Cigni di Balaka (The Swans of Balaka). Μετά από επτά χρόνια, ένα ιταλικό δικαστήριο αθώωσε τον Τζάκσον, δηλώνοντας ότι αν και τα δύο τραγούδια ήταν πολύ όμοια, ήταν εμπνευσμένα από την παραδοσιακή ιταλική μουσική. Ο Καρίσι διατάχθηκε να πληρώσει όλα τα νομικά έξοδα σχετικά με την υπόθεση.

Βραβεία

Το Will You Be There κέρδισε ένα MTV Movie Award στην κατηγορία Best Song in a Movie, το 1994. Συμπεριλήφθηκε στο άλμπουμ All Time Greatest Movie Songs, το οποίο κυκλοφόρησε από την Sony, το 1999.

Μουσικό βίντεο

Για το κομμάτι κυκλοφόρησε ένα μουσικό βίντεο. Το βίντεο συμπεριλαμβάνει σκηνές από την εκτέλεση του τραγουδιού στο Dangerous World Tour. Συμπεριλήφθηκε στα DVDs Dangerous - The Short Films και Michael Jackson's Vision.

Ζωντανές εκτελέσεις από τον Τζάκσον

Ο Μάικλ Τζάκσον εκτέλεσε το Will You Be There κατά τη διάρκεια Dangerous World Tour. Ο Τζάκσον επίσης εκτέλεσε στα 10α γενέθλια του MTV στα NAACP Image Awards, το 1993. ο Τζάκσον θα εκτελούσε το κομμάτι για τις συναυλίες του This Is It, οι οποίες ακυρώθηκαν λόγω του θανάτου του καλλιτέχνη. Ακούγεται στην ταινία This Is It (αν και δεν συχνάζει στα DVD/Blu Ray), αν και έγινε δεκτό ότι θα ήταν κομμάτι της συναυλίας, μαζί με τα Bad, Dirty Diana, Dangerous, Rock With You, You Are Not Alone, You Rock My World, We Are the World, Heal the World, Don't Stop 'til You Get Enough και Stranger in Moscow, το οποίο δεν ακούγεται στην ταινία.
Σπήλιος Σπηλιωτόπουλος

Η ζωή του

Γεννήθηκε στην Πάτρα. Σπούδασε στην Σχολή Ικάρων, από όπου αποφοίτησε ως ιπτάμενος αξιωματικός της Πολεμικής Αεροπορίας. Φοίτησε σε διάφορες στρατιωτικές σχολές, την νομική και την φιλοσοφική του Πανεπιστημίου Αθηνών. Από το 1980 ήταν υπασπιστής του Προέδρου της Δημοκρατίας Κωνσταντίνου Καραμανλή και το 1985 παραιτήθηκε από την αεροπορία για να πολιτευθεί με την Νέα Δημοκρατία.
Εξελέγη βουλευτής Αχαΐας στις εκλογές του 1989 (Νοεμβρίου), του 1990, του 1993, του 1996 του 2000 και του 2004. Διετέλεσε υφυπουργός Εθνικής Άμυνας από τον Δεκέμβριο του 1992 μέχρι τον Οκτώβριο του 1993 σε κυβέρνηση του Κωνσταντίνου Μητσοτάκη. Στην κυβέρνηση της 10 Μαρτίου 2004 του Κωνσταντίνου Καραμανλή διορίστηκε υπουργός Εθνικής Άμυνας. Στις 14 Φεβρουαρίου 2006 αντικαταστάθηκε από τον Βαγγέλη Μεϊμαράκη, κάτι που προκάλεσε έκπληξη και δυσαρέσκεια στον Σπηλιωτόπουλο. Στις 7 Αυγούστου 2007 ανακοίνωσε με δήλωσή του ότι δεν θα είναι υποψήφιος στις επερχόμενες βουλευτικές εκλογές. δηλώνοντας ότι αυτό δεν αποτελεί έκφραση δυσαρέσκειας .
Εθνική Βραζιλίας U23 (ποδόσφαιρο ανδρών)

H Εθνική Βραζιλίας U23 (ποδόσφαιρο ανδρών) (ή Ολυμπιακή ομάδα ποδοσφαίρου Βραζιλίας) είναι η εθνική ομάδα ποδοσφαίρου της Βραζιλίας που συμμετέχει στις διεθνείς ποδοσφαιρικές διοργανώσεις των Ολυμπιακών Αγώνων. Στην ομάδα συμμετέχουν ποδοσφαιριστές μέχρι 23 ετών, εκτός από 3 μεγαλύτερους ποδοσφαιριστές. Ελέγχεται από την Συνομοσπονδία Ποδοσφαίρου Βραζιλίας. Σε 12 συμμετοχές, η Εθνική Βραζιλίας U23 έχει κερδίσει 3 αργυρά μετάλια (1984, 1988 και 2012) και δύο χάλκινα (1996, 2008).
Δημήτριος Κρανιώτης

Βιογραφικά στοιχεία

Επί της κυβερνήσεως Δημητρίου Γούναρη, διορίστηκε νομάρχης Δράμας & Καβάλας την 13.4.1922, διαδεχόμενος τον Αντώνιο Ραγκούση. Υπηρέτησε τη θέση αυτή μέχρι την 13.8.1922. Τον διαδέχθηκε ο Αθανάσιος Κωνσταντινόπουλος.
Τ' Όνομά μου Είναι Σαμ

Πλοκή

Ο Σαμ Ντόσον, ένας άνδρας με διανοητική καθυστέρηση, μεγαλώνει μόνος την κόρη του Λούσι, μετά την εγκατάλειψή τους από τη μητέρα της. Παρά το πρόβλημά του, ο Σαμ μπορεί και προσαρμόζεται και περιτριγυρίζεται από καλούς φίλους με διανοητική καθυστέρηση, καθώς και από μια ευγενική, αγοραφοβική γειτόνισα, την Άνι, η οποία προσέχει τη Λούσι όταν ο Σαμ δεν μπορεί. Αν και ο Σαμ προσφέρει ένα ζεστό και με γεμάτο αγάπη περιβάλλον για τη Λούσι, σύντομα η Λούσι ξεπερνά τη διανοητική ικανότητα του Σαμ. Τα άλλα παιδιά την πειράζουν επειδή έχει για πατέρα έναν "καθυστερημένο" και ντρέπεται να αποδεχθεί ότι είναι πιο έξυπνη από αυτόν. Μια κοινωνική λειτουργός εμφανίζεται στο σπίτι του Σαμ και παίρνει μαζί της τη Λούσι, επιτρέποντας στο Σαμ να την επισκέπτεται δύο φορές την εβδομάδα.
Ο Σαμ προσεγγίζει μία λαμπρή δικηγόρο, τη Ρίτα Χάρισον, της οποίας το γρήγορο επαγγελματικό της πρόγραμμα και τα προσωπικά προβλήματα που αντιμετωπίζει της έχουν δώσει τη φήμη της ψυχρής και άκαρδης δικηγόρου. Σε μια προσπάθειά της να αποδείξει στους συναδέλφους της ότι δεν είναι άκαρδη, η Ρίτα δέχεται την υπόθεση του Σαμ, χωρίς αμοιβή. Καθώς συνεργάζονται για να διεκδικήσουν την κηδεμονία της Λούσι, ο Σαμ χωρίς να το θέλει βοηθάει τη Ρίτα με τα οικογενειακά της προβλήματα, συμπεριλαμβανομένων της ενθάρυνσης να εγκαταλείψει το σύζυγό της που την απατά και να διορθώσει τη σχέση της με το γιο της.
Στη δίκη, ο Σαμ καταρέει όταν ο δικηγόρος τον πείθει ότι δεν είναι ικανός να μεγαλώσει τη Λούσι. Μετά τη δίκη, την κηδεμονία της Λούσι αναλαμβάνει μια ανάδοχη οικογένεια. Η Λούσι πείθει τον Σαμ να το σκάσουν αλλά ο Σαμ το μετανιώνει και τη γυρνάει πίσω. Τελικά, η ανάδοχη οικογένεια που σχεδίαζε να υιοθετήσει τη Λούσι, αποφασίζει να την δώσει πίσω στο Σαμ, με τη συμφωνία ότι θα τον βοηθήσουν να τη μεγαλώσει.
Η τελευταία σκηνή δείχνει έναν αγώνα ποδοσφαίρου, με διαιτητή τον Σαμ και τη Λούσι ως παίχτρια. Στον αγώνα παρεβρίσκονται η ανάδοχη οικογένεια, οι φίλοι του Σαμ και η Ρίτα με το γιο της.

Box office

Με προϋπολογισμό 22.000.000 δολάρια, η ταινία Τ' Όνομά μου Είναι Σαμ άνοιξε στην 7η θέση με 8,3 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 40,3 εκατομμύρια δολάρια και στον υπόλοιπο κόσμο συγκέντρωσε 57,5 εκατομμύρια δολάρια. Παγκοσμίως απέφερε 97,8 εκατομμύρια δολάρια.
Ρεμ Κούλχαας

Πρόταση για μια νέα Ευρωπαϊκή σημαία

Η πρόταση του Κούλχαας για τη σημαία της Ευρωπαϊκής Ένωσης έγινε το λογότυπο της αυστριακής προεδρίας στο Συμβούλιο της Ευρωπαϊκής Ένωσης το 2006. Μετά από την υπογραφή της Συνθηκης της Νίκαιας τον Μάιο του 2001, που έκαναν τις Βρυξέλλες την επίσημη πρωτεύουσα της Ευρώπης, ο τότε Πρόεδρος της Ευρωπαϊκής Επιτροπής, Ρομάνο Πρόντι και ο Βελγος πρωθυπουργός Γκι Φερχόφστατ κάλεσαν τον Κούλχαας για να συζητήσουν τις ανάγκες και απαιτήσεις μιας ευρωπαϊκής πρωτεύουσας. Κατά τη διάρκεια αυτών των συζητήσεων και ως ώθηση για την περαιτέρω συζήτηση, ο Κούλχαας και το think-tank του ΑΜΟ - ένα ανεξάρτητο τμήμα της OMA - πρότειναν την ανάπτυξη μιας οπτικής γλώσσας. Αυτή η ιδέα ενέπνευσε μια σειρά σχεδίων, συμπεριλαμβανομένου του Barcode. Οι γραμμές επιδιώκουν να ενώσουν τις σημαίες των χωρών μελών της ΕΕ σε ένα ενιαίο, ζωηρόχρωμο σύμβολο. Στην τρέχουσα ευρωπαϊκή σημαία, υπάρχει ένας σταθερός αριθμός αστεριών. Στο κώδικα αυτό, τα νέα κράτη μέλη της ΕΕ μπορούν να προστεθούν χωρίς περιορισμούς. Αρχικά, ο κώδικας επέδειξε 15 χώρες της ΕΕ. Το 2004, το σύμβολο προσαρμόστηκε για να περιλάβει τα δέκα νέα κράτη μέλη. Από το χρόνο των πρώτων σχεδίων του κώδικα ποτέ δεν έχει χρησιμοποιηθεί επίσημα από τα εμπορικά ή πολιτικά ιδρύματα. Κατά τη διάρκεια της αυστριακής προεδρίας το 2006 της ΕΕ χρησιμοποιήθηκε επίσημα για πρώτη φορά. Το λογότυπο έχει χρησιμοποιηθεί ήδη για την εκστρατεία πληροφόρησης της ΕΕ που θα συνεχιστεί επίσης κατά τη διάρκεια της αυστριακής προεδρίας της ΕΕ.
1353 Μάαρτγιε

Φυσικά χαρακτηριστικά

Η μέση διάμετρος της Μάαρτγιε εκτιμάται σε 33,75 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,1073. Η Μάαρτγιε περιστρέφεται γύρω από τον εαυτό της μία φορά κάθε 20 ως 26 ώρες περίπου.
Δήμος Κεντρικής Κέρκυρας και Διαποντίων Νήσων

Δημοτικές Ενότητες

Σε αγκύλες σημειώνεται ο πληθυσμός, σύμφωνα με την Απογραφή του 2011
Σχολαστικός

Ο Σχολαστικός ήταν αξίωμα, τίτλος στην Βυζαντινή Αυτοκρατορία. Αρχικά Σχολαστικός λεγόταν ο κάθε μορφωμένος άνθρωπος, έπειτα Σχολαστικοί λέγονταν οι σπουδαστές κάποιας σχολής που σπούδαζαν ρητορική ή φιλοσοφία.
Από τον 4ο αιώνα Σχολαστικός αναφερόταν δικαστικός υπάλληλος, ο σημερινός δικηγόρος, ο οποίος φοιτούσε πρώτα σε σχολή. Από τον 5ο οι Σχολαστικοί φοιτούσαν σε σχολή με νομικά μαθήματα και ασκούσαν το επάγγελμα του δικηγόρου όχι όπως πριν που αν ήθελαν το επέλεγαν αλλά υποχρεωτικά. Από τον 7ο οι σχολαστικοί είχαν δική τους συντεχνία που για γίνεις μέλος απαιτούνταν αρχικά 4 κι έπειτα 5 έτη φοίτηση σε νομική σχολή. Οι σχολαστικοί απαγορευόταν να ασκήσουν οποιοδήποτε άλλο επάγγελμα. Οι σχολαστικοί εργάζονταν κοντά στα δικαστήρια αλλά περιορισμένος αριθμός εξ αυτών είχε δικαίωμα να παραστεί σε δίκη, όταν έβγαιναν σε "σύνταξη" έπαιρναν πολλά προνόμια.
Αρκετοί σχολαστικοί ακολουθούσαν καριέρα στην εκκλησία.
Εξάστιχο

Εξάστιχο λέγεται το ολιγόστιχο ποίημα, το οποίο αποτελείται από μία εξάστιχη στροφή.

Μορφή

Το εξάστιχο αποτελείται από έξι στίχους συνολικά και ειδικότερα από ένα τετράστιχο και ένα δίστιχο. Οι στίχοι μπορεί να είναι, είτε όλοι ισοσύλλαβοι, είτε μερικοί. Η ομοιοκαταληξία του έχει διάφορες μορφές, που ομαδοποιούνται σε δύο τύπους, στον κλασικό και στο σύγχρονο.
Ο κλασικός τύπος προέρχεται από την ιταλική ποίηση και έχει δύο μορφές. Η πρώτη μορφή έχει ομοιοκαταληξία α β α β - γ γ και η δεύτερη έχει α α β γ - β γ.
Ο σύγχρονος τύπος του εξάστιχου καλλιεργήθηκε από νεότερους ποιητές και έχει διάφορες μορφές. Οι κυριότερες από αυτές είναι τέσσερις. Η πρώτη μορφή έχει ομοιοκαταληξία α β γ α - β γ, η δεύτερη α β γ β - β γ, η τρίτη α β γ γ - β α και η τέταρτη α β α γ - β γ.

Νεοελληνική λογοτεχνία

Στη νεοελληνική λογοτεχνία το εξάστιχο έχουν χρησιμοποιήσει στην ποίηση τους κυρίως οι Επτανήσιοι ποιητές. Εξάστιχες στροφές έχουν γράψει ο Αθανάσιος Χριστόπουλος, ο Διονύσιος Σολωμός, ο Ανδρέας Λασκαράτος, ο Γεώργιος Δροσίνης, ο Ιωάννης Γρυπάρης, ο Κωνσταντίνος Χατζόπουλος κ.α.
Ακολουθεί αντιπροσωπευτική εξάστιχη στροφή, κλασικού τύπου, του Διονύσιου Σολωμού.
Στων Ψαρών την ολόμαυρη ράχη,

περπατώντας η Δόξα μονάχη,

μελετά τα λαμπρά παλικάρια,

και στην κόμη στεφάνι φορεί,

γινωμένο από λίγα χορτάρια,

που 'χαν μείνει στην έρημη γη.
Ακολουθεί αντιπροσωπευτικό εξάστιχο, σύγχρονου τύπου, από το ποίημα Έφυγες... του Γεώργιου Δροσίνη.
Έφυγες. - Ποιος να πιστέψει,

πως η βρύση θα στερέψει,

θα σωπάσουν τα πουλιά,

πως θα βασιλέψουν τ' άστρα,

και θα μαραθεί στη γλάστρα,

πάνανθη η τριανταφυλλιά.
Μελαμπόδεια

Η Μελαμπόδεια ή Μελαμποδία ήταν επικό ποίημα του 7ου ή 6ου π.Χ. αιώνα, το οποίο αρχαίοι συγγραφείς (όπως ο Αθήναιος και ο Παυσανίας) απέδιδαν στον Ησίοδο, ενώ αντίθετα οι σύγχρονοι φιλόλογοι το κατατάσσουν στα ψευδοησιόδεια έπη. Αποτελούνταν από τρία τουλάχιστον βιβλία και διηγιόταν την ζωή και τα κατορθώματα του μυθικού ήρωα, μάντη και θεραπευτή Μελάμποδα.
Ο Μελάμπους, κατά τον Ηρόδοτο, ήταν αυτός που εισήγαγε την λατρεία του Διονύσου στην Ελλάδα και καθιέρωσε τις φαλλικές τελετουργίες (Φαλληφόρια). Ήταν επίσης ο πρώτος άνθρωπος στον οποίο οι θεοί προσέδωσαν προφητικές και θεραπευτικές ικανότητες. Ως θεραπευτής απήλλαξε τις κόρες του Προίτου, του μυθικού βασιλιά της Τίρυνθας, από την μανία που τις είχε καταλάβει, επειδή αψήφησαν τον Διόνυσο, και έλαβε ως αμοιβή τα δύο τρίτα του βασιλείου του. Θεράπευσε επίσης τον Ίφικλο, τον γιό του Φυλάκου, από τα προβλήματα στειρότητας που είχε, παίρνοντας ως αντάλλαγμα το περίφημο κοπάδι αγελάδων του πατέρα του (που ο Μελάμπους το ήθελε για να το χαρίσει στον αδελφό του Βίαντα προκειμένου αυτός να μπορέσει να παντρευτεί την Πηρώ, την κόρη του Νηλέως).

Αυτούς τους μύθους το δίχως άλλο θα διηγιόταν η Μελαμπόδεια - άλλωστε ένα από τα διασωθέντα αποσπάσματα αναφέρεται ρητά στην ιστορία με τον Ίφικλο.
Εκτός όμως από τις ιστορίες για τον Μελάμποδα, περιείχε επίσης και διηγήσεις για τους άλλους μεγάλους μάντεις της μυθικής εποχής.

Διαβάζουμε έτσι σε κάποιο απόσπασμα τον μύθο του Τειρεσία που μεταμορφώθηκε σε γυναίκα, επειδή σκότωσε ένα θηλυκό φίδι την ώρα που ζευγάρωνε. Έχοντας γνωρίσει τον έρωτα και σαν άνδρας και σαν γυναίκα, κλήθηκε ως διαιτητής στην λογομαχία μεταξύ Δία και Ήρας για το ποιο από τα δύο φύλα απολαμβάνει περισσότερο την ερωτική ηδονή. Ο Τειρεσίας είπε πως από τα δέκα μέρη ηδονής η γυναίκα γεύεται τα εννιά και ο άνδρας μόνο το ένα. Η Ήρα τότε θυμωμένη (επειδή αποκάλυψε τα μυστικά της γυναικείας φύσης) τον τύφλωσε, αλλά ο Δίας ως αντιστάθμισμα του χάρισε προφητική ικανότητα και μακροζωία.

Ένα άλλο απόσπασμα αναφερόταν στην συνάντηση του Κάλχαντος με τον Μόψο και στον αγώνα μαντικής ικανότητας που επακολούθησε. Νικητής ανακηρύχθηκε ο Μόψος και ο Κάλχας ντροπιασμένος πέθανε από την λύπη του.
Συνολικά, από την Μελαμπόδεια διασώθηκα εννιά αποσπάσματα. Αναφέρονται από τον Αθήναιο, τον Στράβωνα,τον Σχολιαστή της Οδύσσειας, τον Κλήμη τον Αλεξανδρέα και τον Ιωάννη Τζέτζη.
Turkish Airlines

Ιστορική Αναδρομή

Η εταιρεία ιδρύθηκε στις 20 Μαΐου 1933, ως Διεύθυνση Εθνικών Αερομεταφορών. Τον Αύγουστο του ίδιου έτους ξεκίνησε το πτητικό έργο. Λίγο αργότερα, μετονομάστηκε σε Hava Yolları Devlet Isletmesi Idaresi με έδρα την Άγκυρα και ξεκίνησε τη γραμμή Κωνσταντινούπολη - Εσκισεχίρ - Άγκυρα. Τον Ιούνιο του 1938 θα μετονομαστεί σε Devlet Hava Yolları (DHY). Το πρώτο διεθνές δρομολόγιο πραγματοποιήθηκε το 1947 για Αθήνα. Χρειάστηκαν όμως να περάσουν 40 χρόνια μέχρι να πραγματοποιηθεί το πρώτο υπερατλαντικό και υπερπόντιο δρομολόγιο. Στις 20 Φεβρουαρίου του 1956 και ύστερα από έντονη αναδιοργάνωση επανιδρύεται ως Turk Hava Yollari AO (THY). Μέχρι το 1990, το Τουρκικό κράτος είχε τον έλεγχο της εταιρείας, μετά όμως πουλήθηκε το 24,8% σε ιδιώτες.
Σήμερα, η ΤΗΥ ελέγχεται κατά 75,2% από την τουρκική κυβέρνηση (Διεύθυνση Ιδιωτικοποιήσεων) και κατά 24,8% από ιδιώτες. Απασχολεί 10.956 εργαζόμενους και έχει 50% μερίδιο στην θυγατρική αεροπορική εταιρεία SunExpress, που εδρεύει στην Αττάλεια.

Τεχνική Βάση ΤΗΥ - THY TEKNİK

Η ΤΗΥ διατηρεί επίσης τεχνική βάση στο Διεθνή Αερολιμένα Ατατούρκ της Κωνσταντινούπολης. Το κέντρο αυτό, είναι υπεύθυνο για την συντήρηση, επισκευή και βαριά συντήρηση όλων των αεροσκαφών της ΤΗΥ, των κινητήρων και εξοπλισμού αυτών.
Μαουρίτσιο Σάρι

Βιογραφία

Ο Σάρι γεννήθηκε στις 10 Ιανουαρίου 1959 στην περιοχή Μπανιόλι της Νάπολης. Ο πατέρας του που γεννήθηκε και μεγάλωσε στην Τοσκάνη, επέστρεψε στην περιοχή με την οικογένειά του μετά το τέλος της θητείας του ως εργάτης κατασκευής για την Italsider, μια χαλυβουργική εταιρεία. Ο Σάρι διεύρυνε το χρόνο του ως ερασιτέχνης ποδοσφαιριστής και τραπεζίτης για την Banca Monte dei Paschi di Siena στην Τοσκάνη. Το έργο του ως τραπεζίτης τον είδε να ταξιδεύει στην Ευρώπη, που εργαζόταν στο Λονδίνο, στη Ζυρίχη και στο Λουξεμβούργο.  Ο Σάρι θα συνεργαζόταν με την τράπεζα το πρωί και να εκπαιδεύτηκε να έπαιζε σε ποδοσφαιρικά παιχνίδια το απόγευμα και το βράδυ. Το 1999 ηλικίας 40 ετών, ο Σάρι μεταφέρθηκε σε προγύμναση ακολουθώντας το ίδιο πρόγραμμα που ακολούθησε για όλη του την ποδοσφαιρική καριέρα. Μετά την απόκτηση απασχόλησης, αποφάσισε να εγκαταλείψει τη δουλειά του ως τραπεζίτης για να αφιερώσει τον εαυτό του αποκλειστικά στην καριέρα του προπονητή.